Cuneiform Tablet TTC 24
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma i-tur₄-DINGIR-ma a-na pu-šu-ke-en₆ ù šál-ma-a-šur qí-bi₄-ma a-na pu-šu-ke-en₆ qí-bi₄-ma a-na-kam-ma ú-na-ḫi-id-kà a-šu-mì ša PUZUR₄-a-šur um-ma a-na-ku-ma šu-ma a-ḫi a-ta PUZUR₄-a-šur-ma i-na e-ra-bi₄-kà-ma ṣa-ba-at-ma lu KÙ.BABBAR AN.NA-ki-a ù TÚG.ḪI-tí-a lu-šé-bi₄-lam u₄-ma-am a-dí u₄-mì-im a-nim KÙ.BABBAR-pì ú-kà-al a-pu-tum šu-ma a-ḫi a-ta ṭup-pì-a té-ša-me-ma i-na ša-ḫa-at ša ki-ma i-a-tí i-zi-iz-ma a ma-lá té-er-tí-a KÙ.BABBAR PUZUR₄-a-šur ša-áš-qí-lá-ma iš-tí šál-ma-a-šur šé-bi₄-lá-nim a-pu-tum šál-ma-a-šur lá i-sà-ḫu-ur iš-tí pá-ni-im-ma ṭù-ur-dá-šu a-ku-a-tí a-ta-kál a-ma-kam ú-za-an šál-ma-a-šur pì-tí a-na ša ki-ma i-a-tí lá a-ta-kál a-ku-a-tí a-ta-kál a té-er-tí-a i-ḫi-id